  Анжелика Тихонова корреспондент 1-тӥ оштолэзе Удмуртиын тодос но эскерон ӵектосъёсъя «Ошмесо шаер – Родниковый край» конкурс ужзэ мытӥз. Со сярысь Ижкар администрацилэн пресс-службаез ивортэ. Вожвылъяськон ву ваньбурез утён, выльдон но уже пайдалыко кутон удысын эскеронъёс нуыны но ӵектосъёс кылдытыны мылкыд сётон но со бордын ужасьёслы юрттон, Удмуртиысь ошмесъёс сярысь ивор люкан, чылкыт юон вуэз шыръян сям пыӵатон вылысь ортчытӥське. Конкурсэ котькуд мылкыд карись дунтэк пыриськыны быгатэ. Куриськон сётон понна кулэ: Кылсуредан (описание) понна одӥг яке тросгес ошмесъёсты быръёно но картаысь соослэсь координатъёссэс шедьтоно. Команда яке пыриськись котькӧня ошмесъёсты бырйыны быгато, со эскеронъёссылэсь ӟечлыксэ но вормыны луонлыкъёссэс будэтоз. Команда яке ачид сярысь вакчияк видео гожтоно. Ӵектослэн сайтаз пусйиськоно. Конкурсэз радъясьёс Удмуртиысь ошмесъёсын карта лэсьтыны чаклало. Тужгес усто но тунсыко ужъёс со книга-каталоге пырозы. Сое 2020-тӥ арын поттыны малпало. Ошмесъёс туристъёслы выль маршрутъёс лэсьтыны инъет луозы. Озьы ик котыр интывылзэс утялтыны но умоятыны чакламын. Гужем элькунлэсь лулчеберет кылёсбурзэ но инкуазьлэсь пӧртэмлыксэ эскеронъя экспедициосы потаны малпало. Конкурслы луыса ошмесъёслы паспортъёс кылдытэмын, соос сярысь калык мадёнъёсты люкамын луозы.  Тодэ вайытом, куартолэзе нырысьсэ Удмуртиын «П. И. Чайковскийлэн шаераз» литературая фестиваль ортчоз. Тегъёс: Мерлык Ижкар Удмуртия вожвылъяськон инкуазь ошмес  